Madola mjanja
Language: Swahili | Genre: Creative_writing

﻿Madola mjanja  

Kulikuwa na tajiri mmoja  mjanja aliyeitwa Madola.  Aliwaajiri watu waliofanya  kazi kwa bidii, lakini  walipomaliza, hakuwalipa  ada zao.  
Dande alikuwa mvulana  mdogo aliyeishi na bibi  yake. Alikwenda kwa  Madola kuajiriwa ili aweze  kumnunulia bibi dawa.  Alipata kazi ya  kuwachunga mifugo wa  Madola.  
Mwisho wa mwezi, Dande  alikwenda ili apate malipo  yake.  Madola alifanya ujanja  akamwambia, "Nenda  nyumbani kisha urudi  kesho nikulipe."  
Keshoye, Dande alifika  kwa Madola mapema  akitarajia kulipwa.  Madola alifanya ujeuri  tena akamwambia, "Hala!  Kwani wewe ni  mwanafunzi? Kwa nini  umefika hapa mapema  hivi? Kwani hii ni shule?"  
Madola alimpeleka Dande  mbali na wafanyakazi  wengine akamwambia,  "Nitakulipa, lakini, kwanza  niletee kibuyu cha asali  tamu."  
Dande alifikiria, "Ni  muhimu sana kuzipata zile  hela ili nimnunulie bibi  dawa."  Alivibeba vibuyu viwili  akakimbia msituni  kuitafuta asali. Alipouna  mzinga, aliviweka vibuyu  karibu akasubiri vijae.  
Dande aliwaza jinsi ya  kumwadhibu Madola.  Hakumwona nyoka  mdogo mweusi mwenye  sumu akiingia katika  kibuyu kimoja.  Dande aliviziba vile vibuyu  ili asali isidondoke kisha  akaondoka.  
Dande alimpelekea  Madola kibuyu cha asali  akitarajia kulipwa. Madola  aliionja asali, akasema,  "Niletee kibuyu cha pili cha  asali kama hii ndipo  nikulipe."  Dande alikimbia kukileta  kibuyu cha pili bila kujua  ndicho kilichoingiwa yule  nyoka.  
Dande alimpatia Madola  kibuyu cha pili akisema,  "Ndicho hiki kibuyu cha  asali tamu kama ile ya  kwanza. Naomba unilipe  sasa."  
Madola alikipokea kibuyu  lakini kwa mara nyingine,  alimwambia Dande kwa  ujanja, "Sikulipi leo. Subiri  mwisho wa mwaka."  Dande alimtazama  Madola kwa hasira kisha  akageuka karudi  nyumbani.  
Madola alitaka kuila ile  asali kwa pupa. Alipokitia  kidole ndani ya kibuyu,  aliumwa.  Alitoka nje akilia,  "Nimeumwa! Nisaidieni  jamani!"  Nyoka aliyemuuma  alitoroka bila kuonwa na  yeyote.  
Wafanyakazi wote  walikimbia wasijue  kilichotendeka kwa  mwajiri wao.  Baadaye, ambulansi ilifika  na kumpeleka Madola  hospitali.  


Source www.africanstorybook.org